
RAPORT

asupra propunerii legislative pentru modificarea şi completarea Legii nr. 303/2004 privind statutul magistraţilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond cu propunerea legislativă pentru modificarea şi completarea Legii nr. 303/2004 privind statutul magistraţilor, trimisă cu adresa nr. P.l.x. 72 din 8 martie 2006 şi înregistrată sub nr. 31/220 din 9 martie 2006.
Iniţiativa legislativă are în vedere ca propunerile pentru numirea Procurorului general al Parchetului de pe lângă Înalta Curte de Casaţie şi Justiţie să aparţină Consiliului Superior al Magistraturii şi nu unui alt membru al Consiliului Superior al Magistraturii.

Consiliul Legislativ, prin avizul nr. 302/27.02.2006, a avizat favorabil propunerea legislativă.

Consiliul Superior al Magistraturii, prin avizul nr.237/L/2006 a avizat favorabil propunerea legislativă.

Camera Deputaţilor este prima Cameră sesizată.

Propunerea legislativă a fost avizată favorabil de Comisia pentru muncă şi protecţie socială şi Comisia pentru drepturile omului, culte şi problemele minorităţilor naţionale.

Guvernul, prin adresa nr.847 din 14.03.2006, nu susţine propunerea legislativă, precizând că ministrului justiţiei îi revine sarcina de a veghea inclusiv asupra modului în care se realizează conducerea parchetelor, în baza principiilor responsabilităţii şi eficienţei. Această atribuţie a ministrului justiţiei nu impietează asupra independenţei procurorilor.


În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, avizul Consiliului Legislativ, avizul Consiliului Superior al Magistraturii şi punctul de vedere al Guvernului în şedinţa din 22 martie 2006. 

La dezbaterea propunerii legislative, din totalul de 25 de membri ai Comisiei juridice, de disciplină şi imunităţi, au fost prezenţi 20 de deputaţi.

La şedinţă a luat parte ministrul justiţiei, doamna Monica Luisa Macovei.

În urma discuţiilor purtate, membrii comisiei au hotărât, cu 11 voturi pentru, 8 contra şi 1 abţinere, să propună plenului Camerei Deputaţilor respingerea propunerii legislative pentru modificarea şi completarea Legii nr. 303/2004 privind statutul magistraţilor.

În raport de obiectul şi conţinutul său, propunerea legislativă face parte din categoria legilor organice.
PREŞEDINTE,





SECRETAR,

Sergiu ANDON





George BĂEŞU

Consilier, 

Ştefan Cazimir

